贈臧汝舟次韻
作者：陳造
朝代：宋

paragraphs: 昔人得珠沒濤淵，悟後悚惕悔厥先。
世間萬事無真是，辯口莫究然不然。
此心疑然古井水，與俗方圓寧得已。
紋楸亦有進道機，介視勝負齊生死。
臧子多智守己愚，能事不蓋已日孚。
南風覆舟後詐狙，義戰得雋逾老夫。
閑中敗意防俗物，喜君相過不待屈。
此樂政令兒輩知，閲日無庸譏愒日。